Leddfossil

Leddfossilen (Orthostratigrafen) sünd Fossilen, de hernahmen warrt, üm dat relative Öller vun verscheden Steenschichten to bestimmen. Glieke Leddfossilen, de in de Sedimentstenen vun verscheden Öörd op de Eer vörkamt, wiest an, de de Steen ruchweg gliek oolt wesen mööt. Disse Oort vun’t Öllerbestimmen warrt Biostratigrafie nöömt. Tyypsch Leddfossilen hebbt en Överlevensduer vun 300.000 bit 1.000.000 Johren.

En goot to bruken Leddfossil schall sünnere Egenoorden opwiesen:

 Dat Fossil mutt licht un eendüdig to bestimmen wesen, dat keen Twiefel bi’n Nawies opduukt.
 Dat Fossil mutt in grote Tall vörkamen. üm reell bestimmt warrn to künnen.
 De Oort dröff dat in de Eerdhistorie nich to lang geven hebben, üm en mööglichst nipp un naue Dateeren to verlöven.
 De Oort schüll in mööglichst veel ünnerscheedlich Levensrüüm leevt hebben, dat se ok in mööglichst veel Steenfazies to finnen is.
 Geograafsch schall de Oort wiet verbreedt wesen, dat een ok Schichten verglieken kann, de wiet uteneen leegt.

Je weniger vun disse Egenoorden en Fossil opwiest, desto weniger döögt dat as Leddfossil.

Leddfosiilen för dat Kambrium sünd vör allen Trilobiten, för’t Ordovizium un Silur tomeist Graptolithen un vun’n Devon bit to de Kriedtiet sünd Ammonoideen de fakensten Leddfossilen. In Schichten ut dat Känozoikum warrt sünners fossile Foraminiferen un Ostracoden bruukt, üm de Affolg vun’t Deertenriek op en fien Skala to bestimmen (Mikrofossilen)

 Kiek ok 
 Geoloogsch Tietskala

Kategorie:Geologie
Kategorie:Paläontologie